NOTARIUSLAR TOMONIDAN NOTARIAL HARAKATLARNI AMALGA OShIRISh TARTIBI TOʻGʻRISIDAGI YOʻRIQNOMAGA OʻZGARTIRISh VA QOʻShIMChALAR KIRITISh HAQIDA
(order, 2019-01-05)

Oʻzbekiston Respublikasining “Adliya organlari va muassasalari faoliyati takomillashtirilishi munosabati bilan Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish toʻgʻrisida”gi Qonuni (Oʻzbekiston Respublikasi qonun hujjatlari toʻplami, 2010-y., 37-son, 313-modda) va Oʻzbekiston Respublikasi Vazirlar Mahkamasining 2003-yil 27-avgustdagi 370-sonli “Oʻzbekiston Respublikasi Adliya vazirligi faoliyatini yanada takomillashtirish chora-tadbirlari toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2003-y., 15-16-son, 138-modda) muvofiq buyuraman: 1. Notariuslar tomonidan notarial harakatlarni amalga oshirish tartibi toʻgʻrisidagi yoʻriqnomaga (roʻyxat raqami 2090, 2010-yil 30-mart) (Oʻzbekiston Respublikasi qonun hujjatlari toʻplami, 13-son, 99-modda) ilovaga muvofiq oʻzgartirish va qoʻshimchalar kiritilsin. 2. Mazkur buyruq davlat roʻyxatidan oʻtkazilsin va Idoraviy meʼyoriy hujjatlarni davlat roʻyxatidan oʻtkazish boshqarmasi (B. Boliyev) Oʻzbekiston Respublikasi vazirliklari, davlat qoʻmitalari va idoralari normativ-huquqiy hujjatlarining davlat reyestriga tegishli yozuv kiritsin. 3. Qonun hujjatlarini turkumlash va huquqiy axborot boshqarmasi (S. Nuriyev) va Notariat, FHDY va advokatura boshqarmasi (D. Yakubova) ushbu normativ-huquqiy hujjatni oʻn kun muddat ichida barcha manfaatdor shaxslarga yetkazilishi va “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da nashr etilishini taʼminlasin. 4. Mazkur buyruq davlat roʻyxatidan oʻtkazilgan kundan boshlab oʻn kundan keyin kuchga kiritilsin. 5. Mazkur buyruq ijrosini nazorat qilish vazir oʻrinbosari E. Kanyazov zimmasiga yuklansin. 1. Muqaddima “notariuslari” degan soʻzdan keyin “(bundan keyingi oʻrinlarda notariuslar deb yuritiladi)” degan soʻzlar bilan toʻldirilsin. 2. 1-bandda: birinchi xatboshidagi “davlat notarial idoralarida ishlovchi notariuslar “(bundan keyingi oʻrinlarda notarius deb yuritiladi)” degan soʻzlar “notariuslar” degan soʻz bilan almashtirilsin; yigirma toʻrtinchi xatboshidagi “Davlat notariuslari” va “oshirishlari” degan soʻzlar tegishincha “Notariuslar” va “oshirishi” degan soʻzlar bilan almashtirilsin. 3. 5-band quyidagi mazmundagi beshinchi va oltinchi xatboshilar bilan toʻldirilsin: “davlat organlari, korxonalar, muassasalar va tashkilotlardan notarial harakatlarni amalga oshirish uchun zarur boʻlgan maʼlumotlar va hujjatlarni soʻrash hamda olish; jismoniy va yuridik shaxslar nomidan tegishli davlat organlariga mol-mulkka boʻlgan huquqlarni va hujjatlarni davlat roʻyxatidan oʻtkazishni amalga oshirish uchun, shuningdek hujjatlarning chet elda amal qilishi uchun mazkur organlar tomonidan rasmiylashtirilgan hujjatlarni olgan holda hujjatlarni legallashtirish uchun murojaat qilish”. 4. 6-bandda: yettinchi xatboshi quyidagi mazmundagi yettinchi, sakkizinchi va toʻqqizinchi xatboshilar bilan almashtirilsin: “Oʻzbekiston Respublikasi Adliya vazirligi tomonidan belgilanadigan tartibda besh yilda kamida bir marta oʻz kasbiy malakasini oshirishi; qonun hujjatlarida nazarda tutilgan hollarda koʻchmas mulk ijarasi shartnomalarini tasdiqlash va ijara haqining miqdori toʻgʻrisidagi, meros yoki hadya tartibida fuqarolar mulkiga oʻtayotgan mol-mulkning qiymati haqidagi maʼlumotnomalarni davlat soliq xizmati organiga taqdim etishi; sud, prokuratura, tergov organlari talabiga binoan mazkur organlarning yurituvida boʻlgan ishlar bilan bogʻliq notarial harakatlarni amalga oshirganlik toʻgʻrisida maʼlumotnomalar (maʼlumotlar) berishi”; sakkizinchi va toʻqqizinchi xatboshilar tegishincha oʻninchi va oʻn birinchi xatboshilar deb hisoblansin. 5. 9-bandning birinchi xatboshisidagi “idorasi joylashgan binoda” degan soʻzlar “idoralarining binolarida” degan soʻzlar bilan almashtirilsin. 6. 13-bandning ikkinchi xatboshisi quyidagi mazmundagi ikkinchi — yettinchi xatboshilar bilan almashtirilsin: “Oʻzbekiston Respublikasi Fuqarolik kodeksining (bundan keyingi oʻrinlarda Fuqarolik kodeksi deb yuritiladi) 43-moddasiga muvofiq quyidagi hujjatlar yuridik shaxsning taʼsis hujjatlari boʻlib hisoblanadi: ustav; taʼsis shartnomasi va ustav; taʼsis shartnomasi; nizom. Yuridik shaxsning huquq layoqatini, uning organlarining yoki vakillarining vakolatini tekshirishda, uning tashkiliy-huquqiy shakliga eʼtibor berish zarur”. 7. 34-bandning ikkinchi va uchinchi xatboshilari quyidagi tahrirda bayon etilsin: “Notarius notarial harakatni amalga oshirish uchun oʻz ish joyidan boshqa joyga borganida manfaatdor jismoniy yoki yuridik shaxslar uning haqiqatda qilingan transport xarajatlarining oʻrnini qoplaydi. Notariusga murojaat qilgan jismoniy yoki yuridik shaxslar bilan notarius oʻrtasidagi kelishuvga muvofiq notariuslar tomonidan amalga oshiriladigan huquqiy va texnik tusdagi qoʻshimcha harakatlar uchun qonun hujjatlarida belgilangan tartibda haq undiriladi”. 8. 39-banddagi “Oʻzbekiston Respublikasi Fuqarolik kodeksi (bundan keyingi oʻrinlarda Fuqarolik kodeksi deb yuritiladi)” degan soʻzlar “Fuqarolik kodeksi” degan soʻzlar bilan almashtirilsin. 9. 41-bandning uchinchi xatboshisi, 59-bandning birinchi xatboshisi, 64-bandning ikkinchi xatboshisi, 80-bandning oʻn birinchi xatboshisi, 95-bandning oʻn toʻrtinchi xatboshisi, 112-bandning uchinchi xatboshisi, 131-bandning birinchi xatboshisi, 231-bandning ikkinchi va toʻrtinchi xatboshilari hamda 247-bandning ikkinchi xatboshisidagi “shahar (qishloq, ovul) fuqarolar yigʻini raislari (oqsoqollari) va” degan soʻzlar chiqarib tashlansin. 10. 125-bandda: ikkinchi xatboshidagi “notarial tasdiqlangan boshqa bitimlar” degan soʻzlar “boshqa bitimlar” degan soʻzlar bilan almashtirilsin; oʻn birinchi xatboshidagi “shahar (qishloq, ovul) fuqarolar yigʻini raislari (oqsoqollari) va” degan soʻzlar chiqarib tashlansin. 11. 179-bandning uchinchi xatboshisi va 205-bandning birinchi xatboshisidagi “davlat notariusi” degan soʻzlar “notarius” degan soʻz bilan almashtirilsin. 12. 206-band quyidagi tahrirda bayon etilsin: “206. Agar meros qoldiruvchining mol-mulki yoki uning bir qismi meros ochilgan joydan tashqarida boʻlsa, meros ochilgan joydagi notarius bu haqda meros mol-mulk joylashgan erdagi notariusga meros mol-mulkning qoʻriqlanishiga doir chora-tadbirlar koʻrish toʻgʻrisida topshiriq yuboradi. Meros mol-mulkning qoʻriqlanishiga doir chora-tadbirlar koʻrgan notarius meros ochilgan joydagi davlat notarial idorasiga koʻrilgan chora-tadbirlar haqida xabar qiladi va meros mol-mulk roʻyxatining nusxasini yuboradi”. 13. 232-bandning birinchi xatboshisi quyidagi tahrirda bayon etilsin: “Merosxoʻr meros ochilgan kundan eʼtiboran istalgan vaqtda merosdan voz kechishga haqli”. 14. 233-band birinchi xatboshisining ikkinchi jumlasi chiqarib tashlansin. 15. 234-band oʻz kuchini yoʻqotgan deb hisoblansin. 16. 238-bandning ikkinchi xatboshisidagi “bir yil” degan soʻzlar “uch yil” degan soʻzlar bilan almashtirilsin. 17. 298-band quyidagi tahrirda bayon etilsin: “298. Banklarga taqdim qilinadigan imzolar namunalari va muhr izi qoʻyilgan varaqchalardagi yuridik shaxs, ularning vakolatxona va filiallari mansabdor shaxslarining, yakka tartibdagi tadbirkorning hamda yuridik shaxs tashkil etmasdan faoliyat yuritayotgan dehqon xoʻjaligi boshligʻining imzolari namunalarini shahodatlashda notariuslar ushbu shaxslarning imzosi haqiqiyligini va imzo qoʻyish huquqi vakolatini tekshiradi. Bunda imzolar namunalari va muhr izi qoʻyilgan varaqchalar bankda ochiladigan har bir hisob raqami uchun alohida uch nusxada (bir nusxasi davlat notarial idorasida qoladi) bitta fotosurat bilan taqdim qilinadi. Qayd etib oʻtilgan shaxslarning imzo qoʻyish huquqi vakolatining tasdigʻi sifatida quyidagi hujjatlar taqdim etiladi: a) yuridik shaxslar uchun (vakolatxona va filiallar bundan mustasno): yuridik shaxsning taʼsis hujjatlari; yuridik shaxs ijro organi rahbarining tayinlanganligi haqida hujjat (umumiy majlis bayonnomasi, kuzatuv kengashining qarori, buyruq va hokazo); buxgalteriya hisobi va moliyaviy boshqarish vazifalarini amalga oshiruvchi shaxs tayinlanganligi haqida hujjat; davlat roʻyxatidan oʻtkazilganligi toʻgʻrisida guvohnoma; b) yuridik shaxslarning vakolatxona va filiallari uchun (norezident yuridik shaxslarning vakolatxonalari va filiallariga taalluqli hujjatlar belgilangan tartibda legallashtirilgan boʻlishi lozim): yuridik shaxs — asosiy tashkilotning taʼsis hujjatlari; yuridik shaxs — asosiy tashkilotning vakolatxona ochish yoki filial tashkil etish toʻgʻrisidagi hujjati; vakolatxona yoki filiallarning muassisi tomonidan tasdiqlangan nizom yoki ustav; vakolatxona yoki filial rahbarining tayinlanganligi haqida hujjat (umumiy majlis bayonnomasi, kuzatuv kengashining qarori, buyruq va hokazo); yuridik shaxs tomonidan vakolatxona yoki filial rahbariga berilgan ishonchnoma; vakolatxona yoki filial rahbarining akkreditatsiya kartochkasi, agar ushbu vakolatxonani ochish yoki filialni tashkil etish norezident yuridik shaxs tomonidan amalga oshirilgan boʻlsa; buxgalteriya hisobi va moliyaviy boshqarish vazifalarini amalga oshiruvchiga ushbu vazifalar yuklatilganligi haqida hujjat, agar ushbu vazifalar chet el fuqarosi tomonidan amalga oshirilsa, qoʻshimcha ravishda uning akkreditatsiya kartochkasi; vakolatxona yoki filial davlat roʻyxatidan oʻtkazilganligi toʻgʻrisida guvohnoma (yuridik shaxs maqomiga ega boʻlganlar uchun) yoki vakolatxona akkreditatsiya qilinganligi toʻgʻrisida sertifikat (xorijiy tijorat tashkiloti tomonidan tashkil etilganlar uchun); yuridik shaxs — asosiy tashkilotning rasmiy roʻyxatdan oʻtganligini tasdiqlovchi hujjat (davlat roʻyxatidan oʻtkazilganligi toʻgʻrisida guvohnoma yoki savdo reyestridan koʻchirma); v) yakka tartibdagi tadbirkor va yuridik shaxs tashkil etmasdan faoliyat yuritayotgan dehqon xoʻjaliklari uchun davlat roʻyxatidan oʻtkazilganligi toʻgʻrisida hujjat; g) norezidentning Oʻzbekiston Respublikasidagi doimiy muassasasi uchun: davlat soliq xizmati organida doimiy muassasa sifatida hisobga qoʻyilganligi toʻgʻrisida hujjat; doimiy muassasa orqali faoliyatni amalga oshirayotgan norezident yuridik shaxsning shartnomasi yoki norezident yuridik shaxs nomidan Oʻzbekiston Respublikasida ish yuritish uchun berilgan ishonchnomasi, shuningdek majburiyatlarining bajarilishi doimiy muassasa tashkil topishiga olib keladigan shartnoma mavjud boʻlsa, shu shartnoma; doimiy muassasa orqali faoliyatni amalga oshirayotgan yuridik shaxsning rahbari tayinlanganligi toʻgʻrisida hujjat; buxgalteriya hisobi va moliyaviy boshqarish vazifalarini amalga oshiruvchi shaxs tayinlanganligi haqida hujjat; d) chet el davlatlarining diplomatik vakolatxonalari, konsullik muassasalari, xalqaro hukumatlararo tashkilotlarning hamda iqtisodiy va texnik hamkorlik, shuningdek muruvvat yordami koʻrsatish boʻyicha chet el davlatlar hukumati tashkilotlarining vakolatxonalari uchun: chet el davlatlarining diplomatik vakolatxonalari, konsullik muassasalari, xalqaro hukumatlararo tashkilotlarning, iqtisodiy va texnik hamkorlik yoki muruvvat yordami koʻrsatish boʻyicha chet el davlatlar hukumati tashkilotlarining vakolatxonalari boshliqlarining akkreditatsiya kartochkasi; buxgalteriya hisobi va moliyaviy boshqarish vazifalarini amalga oshiruvchiga ushbu vazifalar yuklatilganligi haqida hujjat, agar ushbu vazifalar chet el fuqarosi tomonidan amalga oshirilsa, qoʻshimcha ravishda uning akkreditatsiya kartochkasi”. 18. Quyidagi mazmundagi 2981 va 2982-bandlar bilan toʻldirilsin: “2981. Imzolar namunalari va muhr izi qoʻyilgan varaqchalardagi imzolarning haqiqiyligini shahodatlashda bitta bankda bitta hisob raqami ochish uchun taqdim etiladigan imzolar namunalari va muhr izi qoʻyilgan varaqchalari uchun bitta reyestr raqami beriladi. 2982. Yuridik shaxsni tugatish toʻgʻrisida qaror qabul qilingandan soʻng yuridik shaxsni tugatish komissiyasi tomonidan tayinlangan shaxsning yoki tugatuvchi hisoblangan jismoniy shaxsning imzolar namunalari va muhr izi qoʻyilgan varaqchalardagi imzosini haqiqiyligini shahodatlashda uning vakolatini tasdiqlovchi hujjat (umumiy majlis bayonnomasi, kuzatuv kengashining qarori, buyruq, sud hujjati va hokazo), tugatilayotgan yuridik shaxsning taʼsis hujjatlari, davlat roʻyxatidan oʻtganligini tasdiqlovchi hujjat talab etiladi”. 19. 299-band quyidagi tahrirda bayon etilsin: “299. Imzolar namunalari va muhr izi qoʻyilgan varaqchalardagi yuridik shaxs mansabdor shaxsining, yakka tartibdagi tadbirkor va yuridik shaxs tashkil etmasdan faoliyat yuritayotgan dehqon xoʻjaligi boshligʻining imzolari haqiqiyligini shahodatlashda reyestrga ularni davlat roʻyxatidan oʻtkazgan organning nomi, davlat roʻyxatidan oʻtkazilganligi toʻgʻrisida guvohnomaning raqami va sanasi yozib qoʻyiladi”.